erhwenkuo/poetry-chinese-zhtw huggingface dataset:
賀新郎
作者：趙必□（宋）

沙上盟鷗鷺。笑吟翁、夢今不到，草堂深處。金屋重重春睡暖，傍翠偎香步步。已自摘、蟠桃三度。舊日畫眉情性在，更君房、妙絕文章語。消受得，乘鸞侶。樓中燕燕誰家住。又從新、移根換葉，栽花千樹。第一信風春事覺，莫遣綠羞紅汙。早早做、闌干遮護。天上姻緣千里合，喜乘槎、先入銀河路。人似玉，衣金縷。
滿江紅
作者：趙必□（宋）

如此風濤，又斷送、一番蒲節。何處寄、黍簡綵線，龍饞蛟齧。已矣騷魂招不返，蘭枯蕙老餘香歇。俯仰間、萬事總成陳，新愁結。梅子雨，荷花月。消幾度，頭如雪。嘆英雄虛老，悽其一吷。回首百年歌舞地，胥濤點點孤臣血。問長江、此恨幾時平，茫無說。
念奴嬌
作者：趙必□（宋）

燒燈過也，倩東風、又翦芙蕖千朵。翠陣珠圍依然是，舊日笙歌社火。一曲乘鶯，萬錢騎鶴，仙子來蓬島。金尊滿酌，不妨斜戴花帽。人生能幾歡娛，趁良辰美景，綠嬌紅小。洞裡桃花應笑道，前度劉郎未老。眼雨眉雲，情香粉態，恨不相逢早。明年今夕，犀錢玉果分我。
念奴嬌
作者：趙必□（宋）

中年怕別，唱陽關未了，情懷先惡。回首西湖十年夢，幾夜簷花清酌。人世如萍，客愁似海，吟鬢俱非昨。風濤如許，只應高臥林壑。菊松儘可歸歟，嘆折腰為米，淵明已錯。相越平吳，終成底事，一舸五湖差樂。細和陶詩，徑尋坡隱，時訪峰頭鶴。羅浮咫尺，春風寄我梅萼。
醉落魄・一斛珠
作者：趙必□（宋）

西園飲歇。倚闌干、玉簫聲徹。荷枯菊老秋芳歇。兩蕊三花、九月南州雪。何郎情思逋仙骨。觀桃牆杏成疏闊。醉騎玉鳳遊銀闕。滿樹西風、吹動暗香月。
浣溪沙
作者：趙必□（宋）

只為相思怕上樓。離鶯一操恨悠悠。十二翠屏煙篆冷，曉窗秋。繡線未拈心已懶，花箋欲寄寫還羞。懊恨郎邊無個信，暮雲愁。
菩薩蠻
作者：趙必□（宋）

紅嬌翠溜歌喉急。舊弦撥斷新腔入。往事水東流。菱花曉帶秋。幃香雙鳳集。清淚層綃溼。殘夢五更頭。酒醒依舊愁。
朝中措
作者：趙必□（宋）

鳳凰臺上聽吹簫。銀燭萬紅搖。要覓瓊漿玉飲，隔牆便是藍橋。大兒清徹，小喬初嫁，雨膩雲嬌。愁怕沈郎銷瘦，不堪十萬纏腰。
朝中措
作者：趙必□（宋）

冰肌玉骨為誰癯。只為故人疏。憔悴粉銷香減，風流不似當初。聚能幾日，匆匆又散，騎鶴西湖。整整一年相別，到家傳語林逋。
朝中措
作者：趙必□（宋）

桔肥梅小蠟橙黃。薄薄板橋霜。春透謝娘庭院，雅宜倚玉偎香。舊情如紙，新情如海，冷熱心腸。誰為移根換葉，桃花自識劉郎。
鷓鴣天
作者：趙必□（宋）

湖海相逢盡賞音。囊中粒劑值千金。單傳扁鵲盧醫術，不用楊高郭玉針。三斛火，一壺冰。藍橋搗熟隔雲深。無方可療相思病，有藥難醫薄倖心。
大江東去・念奴嬌
作者：黎廷瑞（宋）

鮑魚腥斷，楚將軍、鞭虎驅龍而起。空費咸陽三月火，鑄就金刀神器。垓下兵稀，陰陵道隘，月黑雲如壘。楚歌哄發，山川都姓劉矣。悲泣呼醒虞姬，和伊死別，雪刃飛花髓。霸業休休騅不逝，英氣烏江流水。古廟頹垣，斜陽老樹，遺恨鴉聲裡。興亡休問，高陵秋草空翠。
蝶戀花
作者：黎廷瑞（宋）

密炬瑤霞光顫酒。翠柏紅椒，細翦青絲韭。且勸金樽千萬壽。年時芳夢休回首。小雨輕寒風滿袖，下卻簾兒，莫道梅花瘦。萬點鵝黃春色透。玉簫吹上江南柳。
八聲甘州
作者：黎廷瑞（宋）

恨巨靈、多事鑿長江，消沈幾英雄。恨烏江亭長，天機輕洩，說與重瞳。更恨南陽耕叟，攛掇紫髯翁。一彈金陵土，戰虎爭龍。杯酒鳳凰臺上，對石城流水，鍾阜諸峰。問六朝陵闕，何處是遺蹤。後庭花、更無留聲，渺春潮、殘照笛聲中。悲歡夢，蕪城楊柳，幾度春風。
水龍吟
作者：黎廷瑞（宋）

不知玄武湖中，一瓢春水何人借。裁冰翦雨，等閒占斷，桃花春社。古阜花城，玉龍鹽虎，夕陽圖畫。是東風吹就，明朝吹散，又還是、東風也。回首當時光景，渺秦淮、綠波東下。滔滔江水，依依山色，悠悠物化。璧玉瓊花，世間消得，幾多朝夜。笑烏衣、不管春寒，只管說、興亡話。
南鄉子
作者：黎廷瑞（宋）

醉罷黑瑤池。渺渺春雲海嶠歸。畫楝珠簾成昨夢，誰知。百姓人家幾度非。相對語斜暉。腸斷江城柳絮飛。再見玉郎應不認，堪悲。也被緇塵染素衣。
清平樂
作者：黎廷瑞（宋）

秋懷騷屑。臥聽蕭蕭葉。四壁寒蛩吟不歇，舊恨新愁都說。疏疏雨打棲鴉。月痕猶在窗紗。一夜西風能緊，明朝瘦也黃花。
浪淘沙
作者：黎廷瑞（宋）

別易見時難。萬水千山。參商煙樹暮雲間。料想鳳凰城裡夢，夜夜歸鞍。楊柳小樓閒。倚遍闌干。東風翦翦雨珊珊。落盡桃花無可落，只管春寒。
浣溪沙
作者：黎廷瑞（宋）

一曲離愁淺黛嚬。雲帆渺渺下煙津。山長水遠客愁新。柳絮低迷千里夢，桃花蕩洋一江春。小樓疏雨可憐人。
祝英臺近
作者：黎廷瑞（宋）

彩雲空，香雨霽。一夢千年事。碧幌如煙，卻扇試新睡。恁時楊柳闌干，芙蓉池館，還只似、如今天氣。遠山翠。空相思，淡掃修眉，盈盈照秋水。落日西風，借問雁來未。只愁雁到來時，又無訊息，只落得，一番憔悴。
水調歌・水調
作者：黎廷瑞（宋）

腰纏十萬貫，騎鶴上揚州。詩翁那得有此，天地一扁舟。二十四番風信，二十四橋風景，正好及春遊。掛席欲東下，煙雨暗層樓。紫綺冠，綠玉杖，黑貂裘。滄波萬里，浩蕩蹤跡寄浮鷗。想殺南臺御史，笑殺南州孺子，何事此淹留。遠思渺無極，日夜大江流。
滿江紅
作者：黎廷瑞（宋）

千畝君封，新移就、美泉天祿。形制古，椰樽嫌窄，瓠壺嫌俗。愛酒步兵緣業重，平生所願何時足。再來生、竟墮此林中，充其腹。秋入洞，鑑金築。春出戶，跳珠玉。想宜城九醞，葉光凝綠。驢背夕陽同倒載，醉鄉只在篔簹谷。問東坡、何獨飲松醪，還思肉。
唐多令
作者：黎廷瑞（宋）

回棹百花洲。迢迢碧玉流。聽笛聲、何處高樓。如此江山無此客，雖有酒、奈何秋。呼月出雲頭。問渠能飲不。笑人間、元自無愁。可惜月翁呼不出，呼得出、載同遊。
朝中措
作者：黎廷瑞（宋）

遊絲千萬暖風柔，只系得春愁。恨殺啼鶯句引，孤他語燕攀留。縱然留住，香紅吹盡，春也堪羞。去去不堪回首，斜陽一點西樓。
眼兒媚
作者：黎廷瑞（宋）

暖雲挾雨洗塵埃。剗地峭寒翠。燕兒知否，鶯兒知否，廝句春回。小樓日日重簾卷，應是把人猜。杏花如許，桃花如許，不見歸來。
訴衷情
作者：黎廷瑞（宋）

曲屏深院赴幽期。心事夢雲知。佩環零亂何處，江上草離離。日平西，天似幕，月如眉。依稀還記，兩岸楊花，送上船時。
賀新郎
作者：黎廷瑞（宋）

帆影斜陽裡。與蘆花、分風飛過，落星遺此。瓦老苔荒鐘鼓陋，斑剝，殘碑無幾。想此處、閱人多矣。天上白榆猶落去，況人間、一瞬浮花蕊。問五老，笑而已。仙翁當日曾揮麈。拍闌干、浩歌音響，振魚龍耳。九十餘年無人問，遺韻半江煙水。慨宇宙、風濤如許。安得六丁移此石，去橫身、作箇中流砥。長唱罷，冥鴻起。
青玉案
作者：黎廷瑞（宋）

巨舟雙櫓鳴鵝鸛。千萬頃、玻璃面。宇宙浮萍堪永嘆。黃唐開闢，秦隋爭戰。不把江山換。蘆花新雪秋撩亂。何處漁舟起孤管。一片古愁縈不斷。平沙矮樹，溪煙荒岸。落日西風雁。
酹江月・念奴嬌
作者：黎廷瑞（宋）

遠山如簇，對樓前、濃抹淡妝新翠。應是西湖湖上景，移過江南千里。舊日春光，重歸楊柳，苒苒黃金縷。市聲分付，畫橋之外流水。最好疊觀泥金，危城帶粉，文筆雙峰倚。煙寺晚鐘漁浦笛，都入王維畫裡。敧枕方床，憑闌往古，世界浮萍耳。湖天風緊，白鷗欲下還起。
酹江月・念奴嬌
作者：黎廷瑞（宋）

錦袍何處，向舊江、衰草寒蘆蕭瑟。瀛館神仙揮玉塵，喚醒詩酒魂魄。走電飛紅，驚濤觸石，舉目乾坤窄。油然歸去，短篷多載風月。好在雨外雲根，水邊石上，鷗鷺盟重結。見說西湖湖上路，香沁梅梢新雪。駕白麒麟，鞭青鸞鳳，次第孤山客。吾今西嘯，寄詩先與逋仙說。
一翦梅
作者：黎廷瑞（宋）

小小黃花爾許愁。楚事悠悠。晉事悠悠。荒蕪三徑渺中洲。開幾番秋。落幾番秋。不是孤芳萬古留。餐亦堪羞。採亦堪羞。離騷賦罷酒新篘。醒也風流。醉也風流。
水龍吟
作者：黎廷瑞（宋）

荒城落日西風，滿街芳草無行路。樓臺羽化，螢飛故苑，蛩吟殘礎。不減承平，半湖秋月，隔溪煙樹。慨江南風景，一朝如許，教人恨、王夷甫。對酒強推愁去。酒醒來、愁還如故。青萍三尺，陰符一卷，土花塵蠹。試問黃花，花知餘否，沈吟無語。拍闌干，空羨平沙落雁，滄波歸鷺。
清平樂
作者：黎廷瑞（宋）

清明寒食。過了空相憶。千里音書無處覓。渺渺亂蕪搖碧。蒼天雨細風斜。小樓燕子誰家。只道春寒都盡，一分猶在桐花。
秦樓月・憶秦娥
作者：黎廷瑞（宋）

雲根屋。東風四壁花如玉。花如玉。水仙傷婉。山礬傷俗。高標懶趁時妝束。一丘一壑便幽獨。便幽獨。商山四皓，首陽孤竹。
秦樓月・憶秦娥
作者：黎廷瑞（宋）

羅浮暮。青松林下相逢處。相逢處。縞衣素袂，沈吟無語。行雲飛入瑤臺路。夢迴飄渺香風度。香風度。參橫月落，幾聲翠羽。
秦樓月・憶秦娥
作者：黎廷瑞（宋）

葉葉裡。一枝冷浸銅瓶水。銅瓶水。飛英簇簇，硯屏香幾。夜來雪片敲窗紙。半衾芳夢相料理。相料理。梨花漠漠，江南千里。
秦樓月・憶秦娥
作者：黎廷瑞（宋）

春脈脈。含章簷下妝宮額。妝宮額。也還點畫，春煙茅結。人間天上俱清絕。風流大似東坡客。東坡客。玉堂如玉，雪堂如雪。
秦樓月・憶秦娥
作者：黎廷瑞（宋）

紅苞拆。巡簷一笑風情別。風情別。廣平空道，心腸如鐵。灞橋更有狂吟客。短鞭破帽貂裘窄。貂裘窄。瘦驢卓耳，一鞍風雪。
秦樓月・憶秦娥
作者：黎廷瑞（宋）

春來了。孤根矯樹花開早。花開早。水村山郭，嫩紅晴曉。隴頭何處鱗鴻香。一枝欲寄行人少。行人少。大江南岸，北風低草。
秦樓月・憶秦娥
作者：黎廷瑞（宋）

齊山碩。掃開殘雪簪花飲。簪花飲。樽前人唱，暗香疏影。枝南枝北迢迢恨。春風舊夢難重省。難重省。小窗斜月，薄酲殘醒。
秦樓月・憶秦娥
作者：黎廷瑞（宋）

花孤冷。海棠聘與花應肯。花應肯。海棠只是，無香堪恨。香無卻有仙風韻。能爭幾日芳期近。芳期近。東風何事，不留花等。
秦樓月・憶秦娥
作者：黎廷瑞（宋）

醒人眼。一枝玉雪疏籬晚。疏籬晚。精神曠逸。風姿凝遠。幽香零亂無人管。依依春恨天涯滿。天涯滿。霜城戍角，月樓羌管。
秦樓月・憶秦娥
作者：黎廷瑞（宋）

幽香歇。玉龍吹徹花如雪。花如雪。小橋流水，不勝愁絕。橫梢翦入生綃墨。翠陰青子盈盈結。盈盈結。淡煙微雨，江南三月。
賀新郎
作者：李震（宋）

樓據湖山背。倚高寒、塵飛不到，越山相對。老月騰輝群動息，獨坐清分沆瀣。更滿聽、潮聲澎湃。醉裡詩成神鬼泣，景蒼涼、又在新詩外。渾忘卻、功名債。憑誰妙筆能圖繪。羨中郎、前身摩詰，宛然心會。拈出清宵無限意，半幅溪藤光怪。方信有、人間仙界。雲淡天低奇絕處，笑僧殊、未識丹青在。留此軸，誇千載。
賀新郎
作者：陳紀（宋）

趁拍哀弦促。聽泠泠、弦間細語，手間推覆。鶯語間關花底滑，急雨斜穿梧竹。又澗底、松風簌簌。鐵撥鵾弦春夜永，對金釵鍾乳人如玉。敲象板，翦銀燭。六麼聲斷涼州續。悵梅花、歲晚天寒，佳人空谷。有限絃聲無限意，淪落天涯幽獨。頓喚起、閒愁千斛。賀老定場無處問，到如今，只鼓昭君曲。呼羯鼓，瀉醽醁。
念奴嬌
作者：陳紀（宋）

斷橋流水，見橫斜清淺，一枝孤嫋。清氣乾坤能有幾，都被梅花佔了。玉質生香，冰肌不慄，韻在霜天曉。林間姑射，高情迥出塵表。除是孤竹夷齊，商山四皓，與爾方向調。世上紛紛巡簷者，爾輩何堪一笑。風雨憂愁，年來何遜，孤負渠多少。參橫月落，有懷付與青鳥。
滿江紅
作者：陳紀（宋）

鳳去臺空，庭葉下、嫩寒初透。人世上、幾番風雨，幾番重九。列岫迢迢供遠目，晴空蕩蕩容長袖。把中年、懷抱更登臺，秋知否。天亦老，山應瘦。時易失，歡難久。到於今惟有，黃花依舊。歲晚悽其諸葛恨，乾坤只可淵明酒。憶坡頭、老菊晚香寒，空搔首。
倦尋芳
作者：陳紀（宋）

滿簪霜雪，一帽塵埃，消幾寒食。手拈梨花，還是年時岑寂。簌簌落紅春似夢，萋萋柔綠愁如織。怪東君、太匆匆，亦是人間行客。問幾度、五侯傳燭，但回首東風，吹盡塵跡。笑杜陵淚灑，金波如積。對酒且寬愁意緒，題詩與寄真訊息。待歸來，細溫存、慰伊相憶。
摸魚兒
作者：仇遠（宋）

愛青山、去紅塵遠，清清誰似巢許。白雲窗冷燈花小，夜靜對床聽雨。愁不語。念錦屋瑤箏，卻伴閒雲住。蓮心尚苦。謾自折蘭苕，答書蕉葉，都是斷腸句。鷗沙外，還笑失群鴛鴦。淒涼煙水深處。碧箋空寄江南弄，鴉墨亂無行數。梅半樹。悵未識、佳人日暮情誰與。何時輦路。共系柳遊韉，印苔金屐，湖曲步春去。
摸魚兒
作者：仇遠（宋）

惱晴空、日長無力，風吹不盡愁緒。馬頭零亂流光轉，粟粟巧黏紅樹。閒意度。似特地、隨他燕子穿簾去。徘徊不語。謾彷弗眉尖，留連眼底，芳草正如霧。冥濛處。獨憑闌干凝佇。翠蛾今在何許。隔花簫鼓春城暮。腸斷小窗微雨。休更舞。明日看、池萍始信低飛誤。長橋短浦。悵不似危紅，蒼苔點遍，猶澀馬蹄駐。
訴衷情
作者：仇遠（宋）

渚蓮香貯一房秋。秋葉上人頭。年光鬢影偷換，堪嘆不堪留。人渺渺，事休休。恨悠悠。蓴鱸不夢，也□歸舟。家住滄洲。
臺城路・齊天樂
作者：仇遠（宋）

暮雲春樹江東遠，十年軟紅塵井。雨屋酣歌，月樓醉倚，還倩天風吹醒。青鐙耿耿。算除卻淵明，誰憐孤影。自卷荷衣，石床高臥翠微冷。山空但覺晝永。舊遊花柳夢，不忍重省。燕子梁空，雞兒巷靜，休說長安風景。丹臺路迥。怎見得玄都，□□芳徑。共理瑤笙，鳳凰花外聽。
臨江仙
作者：仇遠（宋）

湘水曉行無酒，楚鄉客久思家。空城暗柳老愁芽。燕歸才社後，人老尚天涯。記得津頭輕別，離觴愁聽琵琶。東風吹淚落鷗沙。一番新雨重，飛不起楊花。
糖多令・唐多令
作者：仇遠（宋）

涼露溼秋蕪。空庭啼蟪蛄。紫苔衣、猶護金鋪。疏箔翠眉人不見，流水急，泣鰥魚。恨草倩誰鋤。西風吹鬢疏。問劉郎、別後何如。縱有桃花千萬樹，也不似，舊玄都。
如夢令
作者：仇遠（宋）

特特問花訊息。結果剩紅殘白。芍藥可人憐，相約荼䕷留客。消得。消得。猶有一分春色。
如夢令
作者：仇遠（宋）

聽盡西窗風雨。又聽東鄰砧杵。猶自立危闌，闌外青山無語。何處。何處。一樹亂鴉啼暮。
南歌子
作者：仇遠（宋）

結屋依蒼樹，開窗對碧山。西湖不厭久長看。玉勒鈿車偏在、六橋間。露柳凝朝潤，煙花斂暮寒。才經人賞便闌殘。謝柳辭花、醉策瘦筇還。
南歌子
作者：仇遠（宋）

細細金絲柳，重重青黛山。玉人樓上倚愁看。移得淺顰深恨，上眉間。淚溼紅綃薄，香凝碧綺寒。多情別去未春殘。歸趁海棠開後、燕雙還。
點絳唇
作者：仇遠（宋）

黃帽棕鞋，出門一步為行客。幾時寒食。岸岸梨花白。馬首山多，雨外青無色。誰禁得。殘鵑孤驛。撲地春雲黑。
點絳唇
作者：仇遠（宋）

千里平闌，水天低處山無數。斷城孤樹。城外人來去。欲問青鸞，杳杳隨煙霧。空懷古。巴山何處。自翦鐙聽雨。
蝶戀花
作者：仇遠（宋）

碧樹殘鵑啼未歇。昨夜春歸，不與行人別。留得綠楊枝上月。曉風吹作晴天雪。龜甲屏低紅疊疊。火暖萸煙。羅薦鴛鴦熱。一插寶簪雲妥貼。下階先揀花枝折。
蝶戀花
作者：仇遠（宋）

深院蕭蕭梧葉雨。知道秋來，不見秋來處。雲壓小橋人不渡。黃蘆苦竹愁如霧。四壁秋聲誰更賦。人只留春，不解留春住。秋又欲歸天又暮。斜陽紅影隨鴉去。
虞美人
作者：仇遠（宋）

滿城風雨消凝處。誰是潘郎句。蕭蕭楊柳□凋黃。醉渡官橋瘦馬、踏輕霜。舊時都道遊春好。不似秋光小。菊花過了海棠來。定是催歸錦字、不須開。
阮郎歸
作者：仇遠（宋）

教他雙燕意循循。隔湖楊柳深。芹香泥滑趁新晴。差池來往頻。春浪暖，綠無痕。醒人也醉人。斷橋日落水雲昏。歸舟個個輕。
阮郎歸
作者：仇遠（宋）

桃花坊陌散香紅。捎鞭驟玉驄。官河柳帶結春風。高樓小燕空。山暗靄，草蒙茸。江南春正濃。王孫家在畫橋東。相尋無路通。
渡江雲
作者：仇遠（宋）

流鶯啼怨粉，嫩寒著柳，語尚困東風。問荒垣舊蘚，煙雨何時，濺淚瘞危紅。□愁不盡，對亂花、芳草茸茸。嗟綺塵、漂零無定，綃幕燕巢空。匆匆。玉鑾聲杳，繡屋香消，謾精神入夢。記舊家、定場聲價，曾冠深宮。香魂彷佛留環佩，正淡月、春霧朦朦。花影底，長年恨鎖雲容。
卜算子
作者：仇遠（宋）

疏樹小花風，別浦殘鵑雨。不是王孫忘卻歸，草沒歸來路。空積瑣窗塵，誰按瓊簫譜。暗把金錢卜遠人，爭敢分明語。
眼兒媚
作者：仇遠（宋）

謝家池館佔花中。微雨溼春風。豔紅修碧，濃香疏影，浮動簾櫳。嬌蛾聚翠尋春夢，衣上淚痕重。閒窗愁對，金籠鸚鵡，綵帶芙蓉。
眼兒媚
作者：仇遠（宋）

傷春情味酒頻中。困倚小屏風。寶釵斜插，懶來梳洗，懶出簾櫳。雲鬟䰀鬌嬌無力，此醉不禁重。分明彷佛，未央楊柳，太液芙蓉。
謁金門
作者：仇遠（宋）

但病酒。愁對清明時候。不為吟詩應也瘦。坐久衣痕皺。曾約花間攜手。空憶洛陽耆舊。道不相逢還卻又。海棠開廝句。
南鄉子
作者：仇遠（宋）

急雨漲潮頭。越樹吳城勢拍浮。海鶴一聲蒼竹裂，扁舟。輕載行雲壓水流。獨倚最高樓。回首屏山疊疊秋。江上數峰人不見，沙鷗。曾識西風獨客愁。
酹江月・念奴嬌
作者：仇遠（宋）

探春訊息，覺南枝開遍，北枝猶闕。越女娉婷天下白，堪與冰霜爭潔。孤影稜稜，暗香楚楚，水月成三絕。行雲不動，素波輕浣塵襪。回首雪裡關山，玉龍吹怨，似替人幽咽。溪上園林應滿樹，一徑莓苔縈折。金馬疏籬，玉堂茅舍，終是風光別。尋花欲語，對花卻又無說。
酹江月・念奴嬌
作者：仇遠（宋）

片雲凝墨，看荷花才溼，依然無雨。水檻空明人少到，卻卻幽禽相語。曲幾橫陳，長琴高掛，自奏南風譜。俄聞刀尺，隔窗人翦霜苧。因念西子湖邊，鬧紅一舸，曾宿鴛鴦浦。翠羽不傳滄島信，日暮閒情□與。懶拂鸞箋，懶拈象管，秀句同誰賦。孤鴻程杳，夕陽低下平楚。
玉蝴蝶
作者：仇遠（宋）

獨立軟紅塵表，遠吞翠霧，平挹紋瀾。草長西垣，生怕隔斷雙鬟。樹梢明、夕陽未冷，菱葉靜、新雨初乾。倚闌干。一聲鵝管，人影高寒。休尋王孫桂隱，白雲雞犬，曾識劉安。羽扇綸巾，不知門外有人閒。袖素手、懶招黃鵠，寫碧箋、空寄青鸞。且盤桓。聽風聽雨，山川山南。
玉蝴蝶
作者：仇遠（宋）

野樹昏鴉歸盡，素煙如練，低罩平蕪。斷壁飛樓，紅翠似有還無。女牆矮、月籠粉雉，娃館靜、塵暗金鋪。問清都。廣寒仙子，別後何如。愁予。十年夢境，淺歌短酒，總是歡娛。寂寞秦郎，不堪離鏡照鸞孤。記曲徑、共攜素手，向閒窗、頻拈吟須。怕西湖。少年遊伴，說著當初。
金縷曲・賀新郎
作者：仇遠（宋）

仙骨清無暑。愛蘭橈、撐入鴛波，錦雲深處。休唱採蓮雙漿曲，老卻鷗朋鷺侶。算只有、青山如故。舊雨初晴新水漲，畫橋低、杳靄迷蒼渚。頭戴笠，日亭午。獨醒耿耿空懷楚。渺愁予、岸芷江蘺，尚青青否。錦瑟謾彈斑竹恨，難寫湘妃怨語。悵誰與、孤芳為主。流水無聲雲不動，向漁郎、欲覓桃園路。船尾帶，落花去。
霜天曉角
作者：仇遠（宋）

綺帷高揭。風動流蘇結。興在夜涼多處，蘭燼短、半明滅。醉徹。香未絕。紫簫聲乍歇。聲入碧雲堆裡，還起舞、桂花月。
浪淘沙
作者：仇遠（宋）

芍藥小紗窗。唾碧茸長。粉香猶涴舊時妝。玉佩丁東仙步遠，好處難忘。草草賦高唐。終是荒涼。涼蟾飛入合歡床。爭得花陰重邂逅，才不思量。
燭影搖紅
作者：仇遠（宋）

中酒情懷，怨春羞見桃花面。王孫別去草萋萋，十里青如染。不恨梨雲夢遠。恨只恨、盟深交淺。一般孤悶，兩下相思，黃昏依黯。樓依斜陽，翠鸞不到音書遠。綠窗空對繡鴛鴦，□縷憑誰翦。知在新亭舊院。杜鵑啼、東風意懶。便歸來後，也過清明，花飛春減。
生查子
作者：仇遠（宋）

飛塵入建章，樂事難重見。白髮故宮娃，閒說沈香宴。霓裳秋夢寒，□靸黏冰片。螢火起庭莎，猶憶輕羅扇。
醉落魄・一斛珠
作者：仇遠（宋）

水西雲北。錦苞泫露無顏色。夜寒花外眠雙鶒。莫唱江南，誰是鷓鴣客。薄情青女司花籍。粉愁紅怨啼螿急。月明倦聽山陽笛。渺渺徵鴻，千里楚天碧。
江神子・江城子
作者：仇遠（宋）

雲階步影夜淒涼。採丹房。宿芽黃。萬粟千螢，風露四闌香。歌斷小山枝上月，環佩冷，怯流光。年時金屋罩琴床。憶情郎。淡梳妝。筍玉春纖，挼蕊細浮觴。愁夜滿城今舊雨，分付菊，自重陽。
八聲甘州
作者：仇遠（宋）

斂雙蛾、冷雨立氈車，離思上青楓。想天階辭輦，長門分鏡，徵騎西東。應被嬋娟早誤，誰遣出深宮。鸞袖不堪綰，前事成空。獨掩琵琶無語，恨主恩太薄，淚臉彈紅。又爭如漢月，深夜照簾櫳。草青青、年年歸夢，算北來、應自有徵鴻。還堪笑，玉關何事，不鎖春風。
清平樂
作者：仇遠（宋）

寒泉如線。莎石綿雲軟。十里梅花香一片。不記入山深淺。謾留兩袖春風。羅浮舊夢成空。獨對闌干明月，教人猶憶山中。
清平樂
作者：仇遠（宋）

苑秋涼早，石徑幽花小。霜絮飛飛風草草。翠碧斕斑馳道。香溝詩葉難尋。依然綠淺紅深。倚竹空歌黃鵠，誰招青冢遊雲。
塞翁吟
作者：仇遠（宋）

短綠抽堤草，芳信未許花知。尚留凍梗冰枝。蘚石雪消遲。方塘水淺鴛鴦冷，沙際水翼相依。拾翠約，踏青期。終是樂遊稀。相思。江南遠，漁汀渺渺，還又是、梅花謝時。有多少、舊愁新恨，縱羅虯、妙曲風流，怎比紅兒。何時再得，畫鷁搖春，豐樂樓西。
塞翁吟
作者：仇遠（宋）

風柳吹殘醉，惟枕夢便難尋。小院靜，曲屏深。翦不斷輕陰。新蠶乍掃鵝毛細，纖手鏤葉如針。又負了，賞花心。聽高樹鳴禽。千金。嗟難買，飄紅墜粉，怕容易、愁痕暗侵。但惜取、嬋娟好在，任千里、杳杳鴻迷，渺渺魚沈。相如未老，盡把衷腸，分付瑤琴。
憶舊遊
作者：仇遠（宋）

憶寒煙古驛，淡月孤舟，無限江山。落葉牽離思，到秋來，夜夜夢入長安。故人翦燭清話，風雨半窗寒。甚宦海漂流，客氈寂寞，忍說閒關。征衫。賦歸去，喜故里西湖，不厭重看。莫待青春晚，趁鶯花未老，覓醉尋歡。故園更有松竹，富貴不如閒。卻指顧斜陽，長歌李白行路難。
憶舊遊
作者：仇遠（宋）

對庭蕪黯淡，院柳蕭疏，還又深秋。正一星鐙暗，更一聲雁過，一點螢流。合成一片離思，都在小紅樓。想撲地陰雲，人愁不盡，詩與天愁。酸風未應□，雨簌簌瀟瀟，欲下還收。憶繡幃貪睡，任花悄晨影，移上簾鉤。被池半卷紅浪，衣冷復燻篝。怎忘得江南，風流庾信空白頭。
小秦王
作者：仇遠（宋）

眼溜秋潢臉暈霞。寶釵斜壓兩盤鴉。分明認得蕭郎是，佯憑闌干喚賣花。
小秦王
作者：仇遠（宋）

水拍江堤沒軟沙。菰蒲深處釣魚家。罾頭免得黏風絮，船尾依然帶落花。
木蘭花令
作者：仇遠（宋）

月墮觚稜寒鵲起。露拭秋空清似水。西風昨起過江南，紅葉黃蕪三四里。香蓴先近幽人齒。斷杵偏來徵客耳。滄洲無路迷將歸，□疊楚山□夢裡。
八拍蠻
作者：仇遠（宋）

翠袖籠香醒宿酒，銀瓶汲水瀹新茶。幾處杜鵑啼暮雨，來禽空老一春花。
好女兒
作者：仇遠（宋）

恨結眉峰。兩抹青濃。不忺人、昨夜曾中酒，甚小蠻綠困，太真紅醉，肯嫁東風。無奈遊絲墮蕊，盡日□逐花蓬。把西園、鬥草芳期阻，怕明朝微雨，庭莎翠滑，溼透蓮弓。
桃園憶故人・桃源憶故人
作者：仇遠（宋）

苧蘿山下花藏路。只許流鶯來去。吹落梨花無數。香雪迷官渡。浣紗溪淺人何許。空對碧雲凝暮。歸去春愁如霧。奈五更風雨。
憶悶令
作者：仇遠（宋）

岸柳絲絲青尚淺。漸春歸吳苑。繚垣不隔破圖，愛翠深紅遠。瞥地飛來何處燕。小烏衣新翦。想芹短、未出香泥，波面時時點。
極相思
作者：仇遠（宋）

雲頭灰冷，金彝燻透茜羅衫。可人猶帶，紫陌青門，珠淚斑斑。自恨移根無宿土，紅姿減、綠意闌珊。有誰知我，花明眼暗，如霧中看。
少年遊
作者：仇遠（宋）

釵雲垂耳未勝冠，私語別青鸞。露帳銀床，海棠睡足，偏稱晚來看。一年一夢青樓曲，香淺被池寒。卻聽西風，小窗殘雨，紅葉滿長安。
燕歸來・喜遷鶯
作者：仇遠（宋）

三疊曲，四愁詩。心事少人知。西風未老燕遲歸。巢冷半乾泥。流紅句，迴文字。除燕知，誰能記。一聲卻到畫樓西。雲壓小鴻低。
睡花陰令・醉花陰
作者：仇遠（宋）

愁雲歇雨，淨洗一奩秋霽。枝上鵲、欲棲還起。曲闌人獨倚。持杯酌月，月未醉、笑人先醉。忘醉倚、木犀花睡。滿衣花影碎。
望仙樓・胡搗練
作者：仇遠（宋）

九仙山曉。霧冥冥、一鶴飛來華表。銜得紅雲花島。雙蒂仙桃小。破罌旋汲香泉，短鑺閒鋤春草。愁種愁深多少。頭白鴛鴦老。
眼兒媚
作者：仇遠（宋）

苔箋醉草調清平。鴉墨溼浮雲。霓裳步冷，瓊簫聲斷，舊夢關心。小喬不戀周郎老，翠被折秋痕。那堪門外，黃花紅葉，細雨更深。
愛月夜眠遲・愛月夜眠遲慢
作者：仇遠（宋）

小市收鐙，漸柝聲隱隱，人語沈沈。月華如水，香街塵冷，闌干瑣碎花陰。羅幃不隔嬋娟，多情伴人，孤枕最分明。見屏山翠疊，遮斷行雲。因記款曲西廂，趁凌波步影，笑拾遺簪。元宵相次近也，沙河簫鼓，卻是如今。行行舞袖歌裙。歸還不管更深。黯無言，新愁舊月，空照黃昏。
花心動
作者：仇遠（宋）

醒眼明霞，問染成、晴堤幾分秋色。膩困未醒，欲語還羞，掩映霧籠煙冪。豔姿相亞柔枝妥，恁嬌倚、西風無力。只疑是、彩雲散影，誤留仙魄。不見芳卿訊息。但曉沁嫣紅，雨溼輕白。落日光中，窺影橫塘，卻似試妝脈脈。芳心空有韶華想，忍拼與、清霜狼籍。雁聲裡、丹楓伴人淚滴。
薄倖
作者：仇遠（宋）

眼波橫秀。乍睡起、茸窗倦繡。甚脈脈、闌干憑曉，一握亂絲如柳。最惱人、微雨慳晴，飛紅滿地春風驟。記帕折香綃，簪敲涼玉，小約清明前後。昨夢雲何處，應只在，春城迷酒。對溪桃羞語，海棠貪困，鶯聲喚醒愁仍舊。勸花休瘦。看釵盟再合，鞦韆小院同攜手。迴文錦字，寄與知他信否。
風流子
作者：仇遠（宋）

紅錦舊同心。西池上、曾與系青禽。記山水寫情，秋桐促軫，鴛鴦縈恨，春繡停針。常嘆好風妨畫扇，明月墮瑤簪。短夢易殘，一聲長笛，新愁無限，何處孤砧。香奩依然在，但鸞鏡、孤影渺渺難尋。雨後胭脂，應想粉蝕塵侵。悵去帆漸杳，魚鱗浪淺，遠箋難寄，鴻尾雲深。回首高樓，不堪煙雨平林。
清商怨
作者：仇遠（宋）

黃花丹葉紺草。染恨西園曉。夢度秦樓，孤鴻雲影倒。連環舊約忘了。應記□、綠珠嬌小。莫翦迴文，玉關人未老。
臺城路・齊天樂
作者：仇遠（宋）

海棠才試春光小，西風便吹秋去。白石粼粼，丹林點點，裝綴東皋南浦。清遊頓阻。謾空有園林，可無鐘鼓。一曲庭花，隔江誰與問商女。離懷渾似夢裡，碧雲猶冉冉，佳人何處。越岫難盟，秦樓燕約，爭奈年華已暮。憑高弔古。算只有梅花，伴人悽楚。極目天長，淡霞明斷雨。
醉公子
作者：仇遠（宋）

曉入蓬萊島。松下鋤瑤草。貪看碧桃花。誤遊金母家。一酌窪尊露。醉失歸來路。不見董雙成。隔花聞笛聲。
臺城路・齊天樂
作者：仇遠（宋）

畫樓西送斜陽下，不隨逝波東去。野曠莎長，山空木短，零落紅衣南浦。遊雲路阻。便魂斷蒼梧，怨弦誰鼓。空採江蘺，□□□□吊湘女。迢迢千里萬里。碧天空雁信，傳意無處。翠袖閒籠，珠幃怨臥，幾度黃昏□暮。相思自古。悵獨客三吳，故人三楚。懶話巴山，翦鐙同聽雨。
慶春宮・高陽臺
作者：仇遠（宋）

江影涵空，山光浮水，畫樓直倚東城。落葉聲稀，歸鴻聲杳，晚風卻遞鐘聲。去天咫尺，祗疑是、齊雲摘星。闌干疑佇，愁見垂楊，煙絮縈縈。官梅冷笑相迎。□怕繁枝，容易凋零。因念□□，吟仙鶴去，斷橋誰賦疏清。染雲如黛，這雪意、看看做成。有誰知得，庾信閒愁，陶令閒情。
陽臺怨
作者：仇遠（宋）

月明如白日。遮徑花陰密密。未見黃雲襯襪來，空伴花陰立。疑是碧瑤臺，不放綵鸞飛出。隱隱隔花清漏急。一巾紅露溼。
夢江南・憶江南
作者：仇遠（宋）

花露溼，黯黯覆庭燕。十二闌干空見月，誰教涼影伴人孤。素被帶香鋪。情荏苒，金屋又笙竽。天際有云難載鶴，牆東無樹可啼烏。春夢繞西湖。
巫山一段雲
作者：仇遠（宋）

酒力欺愁薄，輕紅暈臉微。雙鴛誰袖出青閨。剗襪步東西。倦蝶棲香懶，雛鶯調語低。釵盟惟有燭花知。半醉欲歸時。
憶秦娥
作者：仇遠（宋）

秋乍覺。露涼頓覺羅衾薄。羅衾薄。黃昏庭院，水風簾幕。闌干待月花時約。愁長夢短渾忘卻。渾忘卻。南山猿鶴，北枝烏鵲。
八犯玉交枝・八寶妝
作者：仇遠（宋）

滄島雲連，綠瀛秋入，暮景欲沈洲嶼。無浪無風天地白，聽得潮生人語。擎空孤柱。翠倚高閣恁虛，中流蒼碧迷煙霧。惟見廣寒門外，青無重數。遙想貝闕珠宮，瓊林玉樹。不知還是何處。倩誰問、凌波輕步。謾凝睇、乘鸞秦女。想庭曲、霓裳正舞。莫須長笛吹愁去。怕喚起魚龍，三更噴作前山雨。
夜行船
作者：仇遠（宋）

十二闌干和露倚。銀潢淡、玉蟾如洗。萬籟無聲，纖雲不染。目斷楚天千里。自把黃花閒數蕊。空招隱、湘君山鬼。古劍埋光，孤燈倒影，咄咄樹猶如此。
薦金蕉
作者：仇遠（宋）

梅邊當江南信。醉語無恁準。斜陽丹葉一簾秋。燕去鴻來，相憶幾時休。
思佳客
作者：仇遠（宋）

落盡紅雨乍收。新篁靜院叫鉤輈。柳絲輕拂闌干角，怕引閒愁懶上樓。春淡淡，水悠悠。椅窗曾為牡丹留。轉頭千載真成夢，贏得春風一枕愁。
思佳客
作者：仇遠（宋）

日影扶花一萬重。秋香閣下又芙蓉。舊時楚楚霓裳，移入長楊短柳中。文甃碧，朱牆紅。金輿蒼鼠玉華宮。行人忍聽啼烏怨，笛裡闌干落葉風。
蝶戀花
作者：仇遠（宋）

燕燕樓空簾意靜。露葉如啼，紅沁胭脂井。淺約深盟期未定。木犀風裡鴛鴦徑。楚岫秦眉相入映。私倚雲闌，淡月籠花頂。今夕蘭釭空弔影。繡衾羅薦餘香冷。
秋蕊香
作者：仇遠（宋）

三徑歸來秋早。門外金鋪誰掃。東籬不種閒花草。惱亂西風未了。霜華侵鬢淵明老。南山曉。啼紅怨綠駸駸少。自採落葉英黃小。
解連環
作者：仇遠（宋）

綺疏人獨。記芙蓉院宇，玉簫同宿。尚隱約、屏窄山多，□衾暖浪浮，帳香雲撲。步襪蹁然，又何處、秦箏金屋。□柔簪易折，破鏡難留，斷縷難續。斜陽謾窮倦目。甚天寒袖薄，猶倚修竹。待聽雨、閒說前期，奈心在江南，人在江北。老卻休文，自笑我、腰圍如束。莫思量，尋花傍柳，舊時杜曲。
雪獅兒
作者：仇遠（宋）

武林春早，乘興試問，孤山枝南枝北。見說椒紅，初破芳苞猶綠。羅浮夢熟。記曾有、幽禽同宿。依稀是、縞衣楚楚，佳人空谷。嬌小春意未足。甚嬌羞，怕入玉堂金屋。誤學宮妝，粉額蜂黃輕撲。江空歲晚，最難是、舊交松竹。忒幽獨。笛倚畫樓西曲。
探芳信
作者：仇遠（宋）

坐清晝。記步幄行春，短亭呼酒。悵湔裙香遠，波痕尚依舊。亦闌橋下桃花觀，寒勒花枝瘦。轉回廊、古瓦生松，暗泉鳴甃。山雨夜來驟。便綠漲平堤，雲橫遠岫。細認沙頭，還見有落紅否。楊花自趁東風去，空白鴛鴦首。勸遊人、莫把驕驄系柳。
瑣窗寒
作者：仇遠（宋）

小袖啼紅，殘茸唾碧，深愁如織。閒愁不斷，冉冉舞絲千尺。倚修筠、袖籠淺寒，望人在水西雲北。想綠楊影裡，蘭舟輕艤，赤闌橋側。遊劇歸來，恨汗溼酥融，步慳襪窄。蘭情蕙盼，付與棲鸞訊息。奈無情、風雨做愁，帳鐙閃閃春寂寂。夢相思、一枕巫山，更畫樓吹笛。
一寸金
作者：仇遠（宋）

樓倚寒城，隔岸江山見東越。望遠紅千尺，遊絲起舞，空青一段，斜陽明滅。孤樹秋聲歇。霜枝嫋、尚留病葉。闌干外、帶郭人家，蜂房幾盤折。我獨逍遙，乘虛憑遠，天風醒毛髮。問西窗停燭，誰吟巴雨，連床鼓瑟，誰彈湘月。消得青鸞下，分明是、絳臺紫闕。何時約、姑射仙人，試手回翦雪。
聲聲慢
作者：仇遠（宋）

藏鶯院靜，浮鴨池荒。綠陰不減紅芳。高臥虛堂。南風時送微涼。遊韉踐香未遍，怪青春、別我堂堂。閒裡好，有故書盈篋，新酒盈缸。只怕吳霜侵鬢，嘆春深銅雀，空老周郎。弱絮沾泥，如今夢冷平康。翻思舊遊蹤跡，認斷雲、低度橫塘。離恨滿，甚月明、偏照小窗。
越山青・長相思
作者：仇遠（宋）

四月時。五月時。柳絮無風不肯飛。捲簾看燕歸。雨悽悽。草悽悽。及早關門睡起遲。省人多少詩。
尾犯
作者：仇遠（宋）

寶蠟夜籠花，不礙畫樓，無限清景。病葉分秋，翦愁桐金井。銀漢外、塵飛不到，暮雲收、琉璃萬頃。弁山橫翠，好倩西風，送上江心鏡。霓裳空楚楚，鈞天舊夢難醒。最憶嬋娟，□釵鈿香冷。欲高跨、嬌鸞歸去，又還愁、烏啼酒醒。獨思前事，夜永誰問相如病。
兩同心
作者：仇遠（宋）

踏青歸後，小步西園。翠袖薄、新篁難倚，綠窗潤、弱絮輕黏。春風急，暮雨悽然。早聽啼鵑。憶昔幾度湖邊。款曲花前。約俊客、同傾鑿落，看遊女、同上鞦韆。春無主，落日低煙。芳草年年。
瑤花慢
作者：仇遠（宋）

疏疏密密，漠漠紛紛，乍舞風無力。殘磚斷礎，才轉眼、化作方圭園壁。非花非絮，似騁巧、先投窗隙。立小樓、不見青山，萬里鳥飛無跡。休鄰凍梗冰苔，算飛入園林，都是春色。年華婉娩，誰通道、老卻梁園詞客。踏青近也，且一白、何消三白。把一白、分與梅花，要點壽陽妝額。
破陣子
作者：仇遠（宋）

柳浪六橋春碧，香塵十里香風。好是爛遊濃醉後，畫□闌干見小紅。紅明綠暗中。舊約湧金門道，紗籠畢竟相逢。只恐入城歸路雜，便轉頭樹北雲東。侯門深幾重。
鳳凰閣
作者：仇遠（宋）

晴綿欺雪，撲撲紅樓錦幄。小晴蜓載水花泊。猶記橫波淺笑，香雲深約。甚可怪、匆匆忘卻。尋芳人老，那得心情問著。雁程不到怨無託。還又月笛幽院，風鐙疏箔。謾傍竹、寒籠翠薄。
歸田樂
作者：仇遠（宋）

略彴橫溪曲。映帶短莎修竹。傍岸誰家屋。愛水護遙碧，林擁深綠。呼布穀。東里西鄰才一簇。社鼓初鳴春酒熟。長衫方帽，翁醉扶黃犢。斷霞倦鵲，未晚先爭宿。門外月明三六六。
解佩令
作者：仇遠（宋）

淺莎深苑，流螢暗度。問霜紈、藏在何處。一自西風，亂翦翦、枝頭紅露。怕因循、綵鸞塵蠹。歌臺香散，離宮燭暗，謾消凝、凌波微步。最怕黃昏，小樓外、零雲殘雨。把相思、共青鐙訴。
何滿子・河滿子
作者：仇遠（宋）

舞褥行雲襯步，歌紈片月生懷。歌殘舞罷花困軟，凝情猶小徘徊。髻滑頻扶墮珥，裙低略露弓鞋。當日凝香清燕，慣聽八拍三臺。謝娘荀令都□老，匆匆好夢驚回。閒指青衫舊淚，空連半股鸞釵。
更漏子
作者：仇遠（宋）

楝花風，都過了。冷落綠陰池沼。春草草，草離離。離人歸未歸。暗魂消，頻夢見。依約舊時庭院。紅笑淺，綠顰深。東風不自禁。
慶清朝
作者：仇遠（宋）

山束灘聲，月移石影，寒江夜色空浮。丹青古壁，風幡橫臥東流。小艤載雲輕棹，湖痕漸落葑泥稠。津亭外，隔船吹笛，喚起眠鷗。非但予愁渺渺，料那人，應自有、一襟愁。霜棲露泊，容易吹白人頭。漠漠荻花勝雪，擬尋靜岸略移舟。留閒耳，聽鶯小院，聽雨西樓。
一落索
作者：仇遠（宋）

盡日西闌憑醉。新寒難睡。袖爐煙冷帳雲寬，倩倩倩、先溫被。空對短屏山水。清清無寐。卻思十里小紅樓，應不報、平安字。
相思引
作者：仇遠（宋）

鴉墨斜行印粉香。倚樓凝望過鴻將。寸心天遠，月冷夢浮湘。題恨謾留詩葉小，合歡空戀舞衣長。舊愁千斛，深淺倩誰量。
生查子
作者：仇遠（宋）

釵頭綴玉蟲，耿耿東窗曉。京洛少年遊，猶恨歸來早。寒食正梨花，古道多芳草。今夜試青鐙，依舊春花小。
合歡帶
作者：仇遠（宋）

令巍巍、一段風流。看情性、忒溫柔。記得河橋曾識面，雨凝晴、欲問還羞。沈吟半晌，蟬敧舞鬢、鶯澀歌喉。到黃昏飲散，□雖未語，心已相留。紗窗低轉，紅袖同攜，隨花歸去秦樓。酒力難禁花易軟，聚眉峰、點點清愁。瞋人笑語，朦朧嬌眼，䰀鬌扶頭。醒來時、月轉西廂，隔窗猶聽箜篌。
思佳客
作者：仇遠（宋）

家住銀塘東復東。赤闌橋下笑相逢。春風豆蔻抽新綠，夜雨茱萸溼老紅。鷗鳥散，水天空。綺窗昨夜已無蹤。月昏雲淡沙汀小，簾影重重花影中。
思佳客
作者：仇遠（宋）

東壁誰家夜搗砧。荊江流滯客偏閒。三三五五瀟湘雁，飛盡南雲入北雲。人獨自，月黃昏。青鐙紅蕊落繽紛。野篁謾白秋蕭索，無風無雨也閉門。
思佳客
作者：仇遠（宋）

霜醉秋花錦覆堤。西風一舸小橋西。閒將窗下紅蘭夢，寫入江南白苧詞。芳緒斷，舊遊非。空遺香墨溼烏絲。碧雲冉冉無窮恨，只有山陽短笛知。
滿江紅
作者：仇遠（宋）

脂雨東流，覺春去、綠陰如幄。嘗記得、桃花碧徑，自憐幽獨。日暮碧雲空冉冉，摘花小袖猶依竹。望江南、草色慾連天，人江北。誰共翦，西窗燭。誰共度，西園曲。甚採香情懶，楚騷誰續。海遠休尋雙燕信，夜長爭忍孤鸞宿。夾緗籤、曾有舊題詩，鐙前讀。
浣溪沙
作者：仇遠（宋）

鴉墨鴛茸暗小窗。梔花時遞淡中香。何須華屋豔紅妝。櫳月涼篩金瑣碎，床琴清寫玉丁當。風車閒倚在迴廊。
浣溪沙
作者：仇遠（宋）

薄薄梳妝細掃眉。鬟鴉雙疊嶺雲低。對人濃笑問歸期。荀令老來香已減，謝娘別後夢應迷。一番心事只春知。
浣溪沙
作者：仇遠（宋）

紅紫妝林綠滿池，遊絲飛絮兩依依。正當穀雨弄晴時。射鴨矮闌蒼蘚滑，畫眉小檻晚花遲。一年彈指又春歸。
浣溪沙
作者：仇遠（宋）

豆蔻枝頭冷蝶飛。荼縻花里老鶯啼。懶留春住聽春歸。北海芳尊誰共醉，東山遊屐近應稀。小窗寒草送春時。
西江月
作者：仇遠（宋）

猶記春風庭院，桃花初識劉郎。綠腰傳得舊官腔。自向花前學唱。錦瑟空尋小袖，翠衾尚帶餘香。一番拈起一思量。又是桃花月上。
西江月
作者：仇遠（宋）

楚塞殘星幾點，關山明月三年。長亭猶有竹如椽。可惜中郎不見。折柳新愁未歇，落梅舊夢誰圓。何人吹向內門前。一片鷓鴣清怨。
西江月
作者：仇遠（宋）

漠漠河橋柳外，愔愔門巷鐙初。笙歌飲散醉相扶。明月伴人歸去。娃館深藏雲木，女牆斜掠煙蕪。水天空闊見西湖。鶴立夜寒多處。
西江月
作者：仇遠（宋）

暗柳荒城疊鼓，小花靜院深鐙。年年寒食可曾晴。今夜晴猶未穩。豆蔻梢頭二月，杜鵑枝上三更。春風知得此時情。吹動鞦韆紅影。
西江月
作者：仇遠（宋）

小立畫橋西畔，仙車驀送香風。多情問我太匆匆。疑是當年小宋。須識蓬山不遠，梨雲路杳無蹤。覺來斜月隔簾櫳。不是相逢是夢。
滿庭芳
作者：仇遠（宋）

寒食無情，陽春如客。晚風吹盡繁枝。落紅堆徑，小檻立移時。樂事不堪再省，吳鄉遠、愁思依依。誰家燕，斜穿繡幕，輕惹畫梁泥。還知。人寂寞，殷勤軟語，來說差池。怕王孫歸去，芳草離離。倚翠屏山夢斷，無心聽、啼鳥催歸。何時向，溪流練帶，一舸載鴟夷。
減字木蘭花
作者：仇遠（宋）

雞兒畫曲。處處箏鳴雨屋。十載重遊。柳外啼烏也怨秋。粉楹醉墨。燕去樓空人不識。醉踏花陰。錯認人家月下門。
減字木蘭花
作者：仇遠（宋）

三生杜牧。慣識小紅樓上宿。壓帽花斜。醉跨門前白鼻騧。歸來尋睡。懶撥燻爐溫素被。兩袖香塵。肯信春風老得人。
減字木蘭花
作者：仇遠（宋）

一番春暮。惱人更下瀟瀟雨。花片紛紛。燕子人家都是春。莫留春住。問春歸去家何處。春與人期。春未歸時人未歸。
木蘭花慢
作者：仇遠（宋）

遠鍾消斷夢，又霜信、到紋窗。有六曲屏山，四垂斗帳，重錦方床。輕寒畫眉尚懶，想留連、一線枕痕香。無語因誰悒怏，何心重理絲簧。花房。空記舊周郎。指印□鴛鴦。悄不堪□□，暗塵繡陌，淡月幽坊。休恁敗紅寄遠，怕驚波、侵字不成行。坐憶江南資訊，斷腸蘸甲清觴。
木蘭花慢
作者：仇遠（宋）

泥涼閒倚竹，奈冉冉、碧雲何。愛水檻空明，風疏畫扇，雪透香羅。惺鬆未成楚夢，看玲瓏、清影罩平坡。便有一庭秋意，碎蛩聲亂寒莎。銀河。不起纖波。天似水，月明多。算江南再有，賀方回在，空費吟哦。年年自圓自缺，恨紫簫、聲斷玉人歌。謾對雙鴛素被，翠屏十二嵯峨。
木蘭花令
作者：仇遠（宋）

一聲啼鴂無芳草。南浦晴波雲渺渺。蠹塵珠網滿香車，三十六橋春悄悄。垂楊柳舞吹笙道。紅粉臺空灰蝶小。惜花心性不禁愁，莫放墮香隨去鳥。
菩薩蠻
作者：仇遠（宋）

翠鸞不隔巫山路。無人肯指行雲處。徙倚最高樓。秋波春望愁。先來愁似霧。更下絲絲雨。芳徑濺香泥。苔花滑馬蹄。
菩薩蠻
作者：仇遠（宋）

瑤琴欲把相思譜。殷勤難寫相思語。人在碧苕濱。相思煙水深。鱗波流碎月。荏苒年芳歇。何處寄相思。白蘋秋一枝。
水龍吟
作者：仇遠（宋）

曉星低射疏櫺，殢寒卻枕還慵起。炊煙逗屋，隔房人語，鐙前行李。霜滑平橋，霧迷衰草，時間流水。悵雕鞍獨擁，清寒滿袖，入斜月、空山裡。謾把鞭梢暗指。酒旗邊、柴門又閉。分水點墨，因風欲寄，梅花萬里。寶帳春慵，夢中肯信，有人憔悴。待歸來、別倚新腔，換卻淚毫愁紙。
早梅芳近・早梅芳
作者：仇遠（宋）

碧溪灣，疏竹外，正小春天氣。綠珠羞澀，半吐椒紅可人意。月香傳瘦影，露臉凝清淚。笑倡條冶葉，怕冷尚貪睡。馬行遲，雪未霽。還憶前村裡。青禽啁哳，疑是當時夢初起。舊愁歸塞管，遠恨瀟湘水。望江南，故人家萬里。
齊天樂
作者：仇遠（宋）

夕陽門巷荒城曲，清音早鳴秋樹。薄翦綃衣，涼生鬢影，獨飲天邊風露。朝朝暮暮。奈一度悽吟，一番悽楚。尚有殘聲，驀然飛過別枝去。齊宮往事謾省，行人猶與說，當時齊女。雨歇空山，月籠古柳，彷佛舊曾聽處。離情正苦。甚懶拂冰箋，倦拈琴譜。滿地霜紅，淺莎尋蛻羽。
湘月・念奴嬌
作者：董嗣杲（宋）

蓮幽竹邃，舊池亭幾處，多愛君子。醉玉吹香還認取，忙裡得閒標緻。心逐雲帆，情隨煙笛，高會知誰繼。宵筵會啟，驀然身外浮世。因見杜牧疏狂，前緣夢裡，謾蹙雙眉翠。香滿屏山春滿幾，爐擁麝焦禽睡。月落梅空，霜濃窗掩，兩耳風聲起。豔歌終散，輸他鶴帳清寐。
齊天樂
作者：董嗣杲（宋）

玉山曾醉涼州夢，圖芳敻無今古。露顆虯藤，風枝蠹葉，遺墨何人收取。當時贈與。記輕別西湖，笑離南浦。萬里奚囊，豈知隨處助吟苦。歸來情寄謾遠，舊尋猶在望，荒亭荒圃。紺蕾攢冰，蒼陰弄月，休說堆盤馬乳。雲梯尚阻。袖一幅秋煙，掃空塵土。靜想山窗，半乘寒架雨。
失調名
作者：高遠（宋）

夢繞荊溪，蟹肥春甕滿。
霜天曉角
作者：楊均（宋）

丹楹轉月。金繡紛幢鉞。勳在有唐宗社，人千載、仰英烈。維辰嗟盡節。故里昭虔揭。臨御雍雍來下，歆初薦、俎羞潔。
霜天曉角
作者：楊均（宋）

當年宋壁。血擁河流赤。全護東南形勝，百易萬、五神力。人心同奮激。立此生民極。哀角載歌霜曉，瓊、聖容懌。
霜天曉角
作者：楊均（宋）

忠忱誼愊。對越如丹赤。緬想遺風餘烈，猶身見、古顏色。惟馨非黍稷。穆穆歆明德。簟灩芳彝須醉，回雲旞、佑鄉國。
水調歌頭
作者：胡幼黃（宋）

有喜君初度，風雨作秋聲。連旬烈日，稻畦麥壠欲揚塵。好似天瓢在手，笑把群龍呵叱，四野注如傾。勃勃生意滿，翠浪湧縱橫。君知否，仁者壽，壽斯仁。自從三代而下，民命寄蒼旻。滿目桑麻谷粟，滿目簿書期會，試說與仁人。小試作霖手，甦醒永新民。
婆羅門引
作者：熊禾（宋）

秋宵倦起，起來風露溼人衣。休休未是早行時。旋摘青蔬炊飯，暖酒就爐圍。值青山有意，且把詩題。興闌便歸，忽邂逅、故人期。道是遊山正叔，訊息曾知。茶煙午灶，聽擊棹、歌聲笑語遲。雲靄散、皓月呈輝。
沁園春
作者：熊禾（宋）

自笑生身，歷事以來，垂六十年。今浮沈閭里，半非識面，交遊朋友，各已華顛。富貴不來，少年已去，空見悠悠歲月遷。雖然是，壯心一點，猶自依然。新陽又長天邊。人指似山間詩酒仙。算胸次崔嵬，不勝百榼，筆端枯槁，難足千篇。隱几杖藜，相耕聽誦，聊看諸郎相後先。餘何事，但讀書煮茗，日晏高眠。
滿庭芳
作者：熊禾（宋）

斗轉旋霄，梧飄金井，洞天秋氣方新。幔亭仙子，飛佩下瑤京。霞袂霓裳縹緲，冰肌瑩、月作精神。雲璈動，瓊仙歌舞，共慶捧瑤觥。蟾宮，人未老，縱橫禮樂，談笑功句名。從今去，有多少、富貴光榮。且聽賓雲奏曲，千秋歲、更引清聲。齊眉處，朱顏綠鬢，相與共長生。
瑞鶴仙
作者：熊禾（宋）

翠旗迎風輦。正金母、西遊瑤臺寶殿。蓬萊都歷遍。□飄然來到，笙歌庭院。朱顏綠鬢。須盡道、人間罕見。更恰恰佔得，美景良辰，小春天暖。開宴。畫堂深處，銀燭高燒，珠簾任卷。香浮寶篆。翻舞袖，掩歌扇。看蘭孫桂子，成團成簇，共捧金荷齊勸。□從今、鶴算龜齡，天長地遠。
鵲橋仙
作者：詹無咎（宋）

龜兒吐火，鶴兒銜火。藥線上、輪兒走火。十勝一斗七星毯，一架上、有許多包裹。梨花數朵。杏花數朵。又開放、牡丹數朵。便當場好手路歧人，也須教、點頭嚥唾。
賀新郎
作者：詹無咎（宋）

梅子黃時雨。對幽窗、依依抱獨，幾多愁緒。潤逼琴絲無雅韻，難續文園舊詣。頭白盡、相如誰顧。燕子樓空塵又鎖，望天涯、不寄紅絲縷。嗟往事，且休語。傷情當日班衣舞。更宮衣、香羅乍帶，九天繁露。一寸草心迎永日，更把葵心自許。怎料有、風推雨如。惹起靈均千古恨，轉淒涼、更不成端午。拼小醉，讀騷句。
水龍吟
作者：王槐建（宋）

武夷一片閒雲，被風吹落清原頂。溪梅馥馥，飛來相傍，不嫌淒冷。瓦釜爭鳴，絲桐一曲，滿城傾聽。奈陽春未了，驪駒已駕，桐陰底、夢魂醒。何限吟箋賦筆，甚鄉心、分卻清興。鰲峰勝處，遙知風月，屬誰管領。邂逅何時，無窮事業，有窮光景。但相期、不負初心，此外分、皆前定。
祝英臺近
作者：劉應李（宋）

濯滄浪，歌窈窕，雲日弄微霽。屏倚曾空，鶴去幾何歲。尚留洞草芊青，巖花重碧，游泳處、露中風袂。木蘭艤。亭外冉冉斜陽，杯行尚聯斷。獨憑危闌，解渴漱寒水。少須酒力還低，茶香不斷，清與處、月明川底。
摸魚兒
作者：王夢應（宋）

問誰歌、暗香疏影，此花堪照人世。起持霜月為花壽，天亦願花千歲。誰有意。著如此人間，更著花如此。高寒灑灑。看浩蕩剛風，跨虯飛佩，玉影亂如水。行春處，一笑人間紫翠。紛紛窺此天地。壽如川至。□好是、澗翁茲歲喜。榮沾南儒恩例。捧觴更喜郎君美。任夜來歸侍。見說生辰，恰逢本命，壽筵且未。聽老聃孫子。祝公耆艾，祝公富貴。
錦堂春・錦堂春慢
作者：王夢應（宋）

淺幘分秋，涼尊試月，西風未雁猶蟬。看芙蓉影裡，綠鬢年年。日上雲帆壓海，塵清玉馬行天。更煙樓鳳舉，風幕麟遊，錦後珠前。綠陰池館如畫，記晴春藥徑，雨曉芝田。已辦十年笑語，小聚雲邊。舞稱香圍豔雪，歌遲酒落紅船。早群仙歸去，柳掖花扶，似霧非煙。
念奴嬌
作者：王夢應（宋）

欲霜更雨，記青雲籬落，東風前此。簾外客秋人共老，雁與愁飛千里。水郭煙明，竹陂波小，萬葉寒聲起。憑高那更，九嶷吹盡雲氣。婉娩空復多情，年年晉夢，花與柴桑是。誰解意消風日晚，短笛孤舟林水。江蟹籠新，露萸斟淺，澆得鄉關思。平蕪天遠，一痕黃抹秋霽。
疏影
作者：王夢應（宋）

瞢騰曉被，聽墮冰屋角，晴哢仍未。土溼煙生，庭掩寒青，障泥懶為春試。東風舊與花飛去，料記得、年年沙際。忍落梅、萬點苔根，化作一窗離思。猶憶蔫紅稚綠，斷橋雪未掃，天近春易。老對荒寒，事舊人新，雁後不成情味。人間解有花如海，待一片、不教隨水。但玉香、酥影玲瓏，逐日暖紅雲裡。
醉太平
作者：王夢應（宋）

寒窗月晴。寒梢露明。一痕歸影燈青。又分攜短亭。蘅皋佩雲。蒸溪酒春。有誰勤說歸程。是峰頭雁聲。
漁父詞・漁父
作者：孫銳（宋）

平湖千頃浪花飛。春後銀魚霜更肥。菱葉飯，蘆花衣。酒酣載月忙呼歸。
水調歌頭
作者：孫銳（宋）

漁釣有遺逸，天子寵元真。賜之奴僕，得隨媯豔下神京。幾度蘋汀蓼岸，不問金鉤無餌，談笑取冰鱗。珍重主人意，名我曰樵青。肩蘭槳，縈桂棹，出波津。凌虛上□□□，□□會群真。卸下綠蓑青笠，付與漁童收管，相與□紅塵。歸去又□□，同賞洞中春。
滿江紅
作者：李琳（宋）

碧醮江山，鶴唳曉、雲獻畫屏。瑤宮敞，舞金翔翠，巍枕春城。龍背神瓢飛旱雨，虹光花石轉陰晴。藹晝香、飛霧福蒼生，千古靈。簫鶯響，笙鶴鳴。瑞煙起，彩雲行。滿闌干花影，繡揚簾旌。佛界三千籠日月，仙樓十二掛星辰。望赭袍、霞佩並雲軿，遊紫清。
木蘭花慢
作者：李琳（宋）

蕊珠仙馭遠，橫羽葆、簇霓旌。甚鸞月流輝，鳳雲布彩，翠繞蓬瀛。舞衣怯環佩冷，問梨園、幾度沸歌聲。夢裡芝田八駿，禁中花漏三更。繁華一瞬化飛塵，輦路劫灰平。恨碧滅煙銷，紅凋露粉，寂寞秋城。興亡事空陳跡，只青山、淡淡夕陽明。懶向沙鷗說得，柳風吹上旗亭。
六麼令
作者：李琳（宋）

淡煙疏雨，香徑渺啼鴂。新晴晝簾閒卷，燕外寒猶力。依約天涯芳草，染得春風碧。人間陳跡。斜陽今古，幾縷遊絲趁飛蝶。柳向尊前起舞，又覺春如客。翠袖折取嫣紅，笑與簪華髮。回首青山一點，簷外寒雲疊。梨花淡白，柳花飛絮，夢繞闌干一株雪。
一翦梅
作者：醴陵士人（宋）

宰相巍巍坐廟堂。說著經量。便要經量。那個臣僚上一章。頭說經量。尾說經量。輕狂太守在吾邦。聞說經量。星夜經量。山東河北久拋荒。好去經量。胡不經量。
百字令・念奴嬌
作者：褚生（宋）

半堤花雨。對芳辰消遣，無奈情緒。春色尚堪描畫在，萬紫千紅塵土。鵑促歸期，鶯收佞舌，燕作留人語。繞欄紅藥，韶華留作孤主。真個恨殺東風，幾番過了，不似今番苦。樂事賞心磨滅盡，忽見飛書傳羽。湖水湖煙，峰南峰北，總是堪傷處。新塘楊柳，小腰猶自歌舞。
祝英臺近
作者：褚生（宋）

倚危欄，斜日暮。驀驀甚情緒。稚柳嬌黃，全未禁風雨。春江萬里雲濤，扁舟飛渡。那更聽、塞鴻無數。嘆離阻。有恨落天涯，誰念孤旅。滿目風塵，冉冉如飛霧。是何人惹愁來，那人何處。怎知道、愁來不去。
滿庭芳
作者：徐君寶妻（宋）

漢上繁華，江南人物，尚遺宣政風流。綠窗朱戶，十里爛銀鉤。一旦刀兵齊舉，旌旗擁、百萬貔貅。長驅入，歌臺舞榭，風捲落花愁。清平三百載，典章人物，掃地俱休。幸此身未北，猶客南州。破鑑徐郎何在，空惆悵、相見無由。從今後，夢魂千里，夜夜岳陽樓。
霜天曉角
作者：徐君寶妻（宋）

雙巒鬥碧，寒玉雕秋壁。兩道凝螺天半，橫無限、青青色。拍案濤聲急。似鼓臨邛瑟。窗下鏡臺鸞去，空留得、春山跡。
沁園春
作者：劉氏（宋）

我生不辰，逢此百罹，況乎亂離。奈惡因緣到，不夫不主，被擒捉去。為妾為妻。父母公姑，弟兄姐妹，流落不知東與西。心中事，把家書寫下，分付伊誰。越人北向燕支。回首望、雁峰天一涯。奈翠鬟雲軟，笠兒怎帶，柳腰春細，馬性難騎。缺月疏桐，淡煙衰草，對此如何不淚垂。君知否，我生於何處，死亦魂歸。
沁園春
作者：無聞翁（宋）

埋怨姐姐，銜恨婆婆。
沁園春
作者：楊氏（宋）

便歸去，懶東塗西抹，學少年婆。
滿庭芳
作者：楊氏（宋）

錯應誰鑄。
更漏子
作者：張淑芳（宋）

墨痕香，紅蠟淚。點點愁人離思。桐葉落，蓼花殘。雁聲天外寒。五雲嶺，九溪塢。待到秋來更苦。風淅淅，水淙淙。不教蓬徑通。
滿路花・促拍滿路花
作者：張淑芳（宋）

羅襟溼未乾，又是淒涼雪。欲睡難成寐、音書絕。窗前竹葉，凜凜狂風折。寒衣弱不勝，有甚遙腸，望到春來時節。孤燈獨照，字字吟成血。僅梅花知苦、香來接。離愁萬種，提起心頭切。比霜風更烈。瘦似枯枝，待何人與分說。
浣溪沙
作者：張淑芳（宋）

散步山前春草香。朱闌綠水繞吟廊。花枝驚墮繡衣裳。或定或搖江上柳，為鶯為鳳月中篁。為誰掩抑鎖芸窗。
齊天樂
作者：王易簡（宋）

宮煙曉散春如霧。參差護晴窗戶。柳色初分，餳香未冷，正是清明百五。臨流笑語。映十二闌干，翠嚬紅妒。短帽輕鞍，倦遊曾遍斷橋路。東風為誰媚嫵。歲華頓感慨，雙鬢何許。前度劉郎，三生杜牧，贏得征衫塵土。心期暗數。總寂寞當年，酒籌花譜。付與春愁，小樓今夜雨。
酹江月・念奴嬌
作者：王易簡（宋）

暗簾吹雨，怪西風梧井，淒涼何早。一寸柔情千萬縷，臨鏡霜痕驚老。雁影關山，蛩聲院宇，做就新懷抱。湘皋遺佩，故人空寄瑤草。已是搖落堪悲，飄零多感，那更長安道。衰草寒蕪吟未盡，無那平煙殘照。千古閒愁，百年往事，不了黃花笑。漁樵深處，滿庭紅葉休掃。
慶宮春・高陽臺
作者：王易簡（宋）

庭草春遲，汀蘋香老，數聲珮悄蒼玉。年晚江空，天寒日暮，壯懷聊寄幽獨。倦遊多感，更西北、高樓送目。佳人不見，慷慨悲歌，夕陽喬木。紫霞洞窅雲深，嫋嫋餘香，鳳簫誰續。桃花賦在，竹枝詞遠，此恨年年相觸。翠箋芳字，謾重省、當時顧曲。因君凝佇，依約吳山，半痕蛾綠。
天香
作者：王易簡（宋）

煙嶠收痕，雲沙擁沫，孤槎萬里春聚。蠟杵冰塵，水研花片，帶得海山風露。纖痕透曉，銀鏤小、初浮一縷。重剪紗窗暗燭，深垂繡簾微雨。餘馨惱人最苦。染羅衣、少年情緒。謾省佩珠曾解，蕙羞蘭妒。好是芳鈿翠嫵。恨素被濃薰夢無據。待剪秋雲，殷勤寄與。
水龍吟
作者：王易簡（宋）

翠裳微護冰肌，夜深暗泣瑤臺露。芳容淡濘，風神蕭散，凌波晚步。西子殘妝，環兒初起，未須勻注。看明璫素襪，相逢憔悴，當應被、西風誤。十里雲愁雪妒。抱淒涼、盼嬌無語。當時姐妹，朱顏樓褪酒，紅衣按舞。別浦重尋，舊盟唯有，一行鷗鷺。伴玉顏月曉，盈盈冷豔，洗人間暑。
摸魚兒
作者：王易簡（宋）

怪鮫宮、水晶簾卷，冰痕初斷香縷。澄波盪槳人初到，三十六陂煙雨。春又去。伴點點荷錢，隱約吳中路。相思日暮。恨洛浦娉婷，芳鈿翠剪，奩影照悽楚。功名夢，消得西風一度。高人今在何許。鱸香菰冷斜陽裡，多少天涯意緒。誰記取。但枯豉紅鹽，溜玉凝秋箸。尊前起舞。算唯有淵明，黃花歲晚，此興共千古。
齊天樂
作者：王易簡（宋）

翠雲深鎖齊姬恨，纖柯暗翻冰羽。錦瑟重調，綃衣乍著，聊飲人間風露。相逢甚處。記槐影初涼，柳陰新雨。聽盡殘聲，為誰驚起又飛去。商量秋信最早。晚來吟未徹，卻是悽楚。斷韻還連，餘悲似咽，欲和愁邊佳句。幽期誰語。怕寒葉凋零，蛻痕塵土。古木斜暉，向人懷抱苦。
天香
作者：馮應瑞（宋）

枯石流痕，殘沙擁沫，驪宮夜蟄驚起。海市收時，鮫人分處，誤入眾芳叢裡。春霖未就，都化作、淒涼雲氣。惟有清寒一點，消磨小窗殘醉。當年翠篝素被。拂餘薰、倦懷如水。謾惜舞紅猶在，為誰重試。幾片金昏字古，向故篋聊將伴憔悴。□□□□，□□□□。
天香
作者：唐藝孫（宋）

螺甲磨星，犀株杵月，蕤英嫩壓拖水。海蜃樓高，仙蛾鈿小，縹緲結成心字。麝煤候暖，載一朵、輕雲不起。銀葉初生薄暈，金猊旋翻纖指。芳杯惱人漸醉。碾微馨、鳳團閒試。滿架舞紅都換，懶收珠佩。幾片菱花鏡裡，更摘索雙鬟伴秋睡。早是新涼，重薰翠被。
齊天樂
作者：唐藝孫（宋）

柳風微扇閒池閣，深林翠陰人靜。漸理琴絲，誰調金奏，悽咽流空清韻。虹明雨潤。正乍集庭柯，憑闌新聽。午夢驚回，有人嬌困酒初醒。西軒晚涼又嫩。向枝頭佔得，銀露千頃。蛻翦花輕，羽翻紙薄，老去易驚秋信。殘聲送暝。恨秦樹斜陽，暗催光景。淡月疏桐，半窗留鬢影。
桂枝香
作者：唐藝孫（宋）

收帆渡口。認遠岸夜篝，松炬如晝。還見沙痕雪漲，水紋霜後。秦宮夢到無腸斷，望明河、月斜疏柳。瑣窗相對，茶邊猶記，眼波頻溜。漸嫩菊、初篘綠酒。嘆風味尊前，瀟灑如舊。幾度金橙香霧，玉盤纖手。清愁小醉淒涼裡，拼今生、容易消瘦。草心春淺，年年相憶，看燈時候。
天香
作者：呂同老（宋）

冰片熔肌，水沈換骨，蜿蜒夢斷瑤島。翦碎腥雲，杵勻枯沫，妙手製成翻巧。金篝候火，無似有、微薰初好。簾影垂風不動，屏深護春宜小。殘梅舞紅褪了。佩珠寒、滿懷清峭。幾度酒餘重省，舊愁多少。荀令風流未減，怎奈向飄零賦情老。待寄相思，仙山路杳。
水龍吟
作者：呂同老（宋）

素肌不汙天真，曉來玉立瑤池裡。亭亭翠蓋，盈盈素靨，時妝淨洗。太液波翻，霓裳舞罷，斷魂流水。甚依然、舊日濃香淡粉，花不似，人憔悴。欲喚凌波仙子。泛扁舟、浩波千里。只愁回首，冰簾半掩，明璫亂墜。月影悽迷，露華零落，小闌誰倚。共芳盟，猶有雙棲雪鷺，夜寒驚起。
齊天樂
作者：呂同老（宋）

綠蔭初蔽林塘路，悽悽乍流清韻。倦咽高槐，驚嘶別柳，還憶當曾聽。西窗夢醒。嘆弦絕重調，珥空難整。綽約冰綃，夜深誰念露華冷。不知身世易老，一聲聲斷續，頻報秋信。墜葉山明，疏枝月小，惆悵齊姬薄倖。餘音未盡。早枯翼飛仙，暗嗟殘景。見洗冰奩，怕翻雙翠鬢。
桂枝香
作者：呂同老（宋）

松江岸側。正亂葉墜紅，殘浪收碧。猶記燈寒暗聚，籪疏輕入。休嫌郭索尊前笑，且開顏、共傾芳液。翠橙絲霧，玉蔥浣雪，嫩黃初擘。自那日、新詩換得。又幾度相逢，落潮秋色。常是籬邊早菊，慰渠岑寂。如今謾有江山興，更誰憐、草泥蹤跡。但將身世，浮沈醉鄉，舊遊休憶。
天香
作者：李居仁（宋）

瀛嶠浮煙，滄波掛月，潛虯睡起清曉。萬里槎程，一番花信，付與露薇冰腦。纖雲漸暖，凝翠席、氤氳不了。銀葉重調火活。珠簾日垂風悄。螺屏酒醒夢好。繡羅幬、依舊痕少。幾度試拈心字，暗驚芳抱。隱約仙舟路杳。謾佩影玲瓏護嬌小。素手金篝，春情未老。
水龍吟
作者：李居仁（宋）

蕊仙群擁宸遊，素肌似怯波心冷。霜裳縞夜，冰壺凝露，紅塵洗盡。弄玉輕盈，飛瓊綽約，淡妝臨鏡。更多情、一片碧雲不掩，籠嬌面、回清影。菱唱數聲乍聽。載名娃、藕絲縈艇。雪鷗沙鷺，夜來同夢，曉風吹醒。酒量全消，粉痕微漬，色明香瑩。問此花，蓋貯瑤池，應未許、繁紅並。
水龍吟
作者：唐珏（宋）

淡妝人更嬋娟，晚奩淨洗鉛華膩。泠泠月色，蕭蕭風度，嬌紅斂避。太液池空，霓裳舞倦，不堪重記。嘆冰魂猶在，翠輿難駐，玉簪為誰輕墜。別有凌空一葉，泛青寒、素波千里。珠房淚溼，明璫恨遠，舊遊夢裡。羽扇生秋，瓊樓不夜，尚遺仙意。奈香易散，綃衣半脫，露涼如水。
摸魚兒
作者：唐珏（宋）

漸滄浪、凍痕消盡。瓊絲初漾明鏡。鮫人夜翦龍髯滑，織就水晶簾冷。鳧葉淨。最好似、嫩荷半卷浮倩影。玉流翠凝。早枯豉融香，紅鹽和雪，醉齒嚼清瑩。功名夢，曾被秋風喚醒。故人應動高興。悠然世味渾如水，千里舊懷誰省。空對景。奈回首、姑蘇臺畔愁波暝。煙寒夜靜。但只有芳洲，蘋花共老，何日泛歸艇。
齊天樂
作者：唐珏（宋）

蠟痕初染仙莖露，新聲又移涼影。佩玉流空，綃衣翦霧，幾度槐昏柳暝。幽窗睡醒。奈欲斷還連，不堪重聽。怨結齊姬，故宮煙樹翠陰冷。當時舊情在否，晚妝清鏡裡，猶記嬌鬢。亂咽頻驚，餘悲漸杳，搖曳風枝未定。秋期話盡。又抱葉悽悽，暮寒山靜。付與孤蛩，苦吟清夜永。
桂枝香
作者：唐珏（宋）

松江舍北。正水落晚汀，霜老枯荻。還見青匡似繡，紺螯如戟。西風有恨無腸斷，恨東流、幾番潮沙。夜燈爭聚微光，掛影誤投簾隙。更喜薦、新篘玉液。正半殼含黃，一醉秋色。纖手香橙風味，有人相憶。江湖歲晚聽飛雪，但沙痕、空記行跡。至今茶鼎，時時猶認，眼波愁碧。
水龍吟
作者：趙汝鈉（宋）

露華洗盡凡妝，玉妃來侍瑤池宴。風裳水佩，冰肌雪豔，清涼不汗。解語情多，凌波步穩，酒容易散。想溫泉浴罷，天然真態，渾疑是、宮妝淺。暗想悽愁別岸。粉痕消、香腮凝汗。雪空冰冷，此情唯許，鷺知鷗見。羽扇微搖，翠帷低擁，清涼庭院。待夜深，月上闌干，更邀取、姮娥伴。
賀新郎
作者：曹穭孫（宋）

極目天如畫。水花中、湧出蓮宮，翠楹碧瓦。勝景中川金焦似，勒石□□□□。尚隔浦、風煙不跨。妖蜃自降真歇手，漲平沙、妙補乾坤罅。雙寺合，萬僧夏。東西塔影龍分掛。夜無雲、點點一天，星斗相射。七十二灘聲到海，括櫓甌帆上下。泣不為、琵琶聲啞。故寢荒涼成一夢，問來鷗、去鷺無知者。煙樹溼，怒濤打。
大江詞・念奴嬌
作者：林橫舟（宋）

一蓂呈秀，近迎長佳節，擬書雲物。隱隱虹橋天際下，光照梅仙丹壁。鵬路橫飛，蟾宮直上，早脫麻衣雪。一時篇翰，並遊俱是魁傑。長記懷燕良辰，華堂稱慶，皓齒清歌發。自暖杯中須緩舉，莫放金爐香滅。事業伊周，功名韓白，未到星星發。九天有詔，藍田□□風月。
浣溪沙
作者：楊舜舉（宋）

殘照西風一片愁。疏楊畫出六橋秋。遊人不上十三樓。有淚金仙還泣漢，無心玉馬已朝周。平湖寂寂水空流。
永遇樂
作者：危復之（宋）

早葉初鶯，晚風孤蝶，幽思何限。簷角縈雲，階痕積雨，一夜苔生遍。玉窗閒掩，瑤琴慵理，寂寞水沈煙斷。悄無言，春歸無覓處，捲簾見雙飛燕。風亭泉石，煙林薇蕨，夢繞舊時曾見。江上閒鷗，心盟猶在，分得眠沙半。引觴浮月，飛談卷霧，莫管愁深歡淺。起來倚闌干，拾得殘紅一片。
金人捧露盤
作者：羅志仁（宋）

溼苔青，妖血碧，壞垣紅。怕精靈、來往相逢。荒煙瓦礫，寶釵零亂隱鸞龍。吳峰越巘，翠顰鎖、苦為誰容。浮屠換、昭陽殿，僧磬改、景陽鍾。興亡事、淚老金銅。驪山廢盡，更無宮女說元宗。角聲起，海濤落，滿眼秋風。
霓裳中序第一
作者：羅志仁（宋）

來鴻又去燕。看罷江潮收畫扇。湖曲雕闌倚倦。正船過西陵，快篙如箭。凌波不見。但陌花、遺曲悽怨。孤山路，晚蒲病柳，淡綠鎖深院。誰恨。五雲深處宮殿。記舊日、曾遊翠輦。青紅如寫便面。下鵠池荒，放鶴人遠。粉牆隨岸轉。漏碧瓦、殘陽一線。蓬萊夢，人間那信，坐看海濤淺。
風流子
作者：羅志仁（宋）

歌咽翠眉低。湖船客、尊酒謾重攜。正斷續齋鍾，高峰南北，飄零野褐，太乙東西。淒涼處，翠連松九里，僧馬濺障泥。葛嶺樓臺，夢隨煙散，吳山宮闕，恨與雲霽。靈峰飛來久，飛不去，有落日斷猿啼。無限風荷廢港，露柳荒畦。嶽公英骨，麒麟舊冢，坡仙吟魄，鶯燕長堤。欲吊梅花無句，素壁慵題。
揚州慢
作者：羅志仁（宋）

危榭摧紅，斷磚埋玉，定王臺下園林。聽檣幹燕子，訴別後驚心。盡江上、青峰好在，可憐曾是，野燒痕深。付瀟湘漁笛，吹殘今古銷沈。妙奴不見，縱秦郎、誰更知音。正雁妾悲歌，雕奚醉舞，楚戶停砧。化碧舊愁何處，魂歸些、晚日陰陰。渺雲平鐵壩，淒涼天也沾襟。